
סדר היום: הצעת-חוק שירות התעסוקה (תיקון מס' 13) (איסור אפליה בשליחת נכים לעבודה), 
                   התשס"ב-2002 – חבר-הכנסת אילן גילאון. 




נכחו:


חברי הוועדה:	יאיר פרץ	- מ"מ היו"ר
			

מוזמנים:		תרצה ליבוביץ	- בזכות
			
			עופר שרון		- משרד האוצר

			עו"ד מיכאל אטלן	- הלשכה המשפטית, משרד העבודה והרווחה
	
			עו"ד אירית בראון	- משרד העבודה והרווחה

			דן אורנשטיין	- משרד המשפטים


יועצת משפטית:	ג'ודי וסרמן


מנהלת הוועדה: 	שירלי אברמי


קצרנית:		תמר מרימוביץ






הצעת-חוק שירות התעסוקה (תיקון מס' 13) (איסור אפליה בשליחת נכים לעבודה),
התשס"ב-2001 – חבר-הכנסת אילן גילאון


מ"מ היו"ר יאיר פרץ:

	אני פותח את הישיבה. היום נדון רק בסעיף התחילה. אני לא מתכוון לפתוח את הדיון על סעיף (ה), שמדבר על שינויים ועל תכניות, בלי לבוא בדברים עם חבר-הכנסת המציע. מאחר שהמציע לא נמצא פה בישיבה, אנחנו נתייעץ עם המציע, ואם לא יהיו לו התנגדויות לשינויים שאתם מבקשים, אנחנו נעביר אותם בהחלטת ועדה, או נביא את כל הגורמים הרלוונטיים לדיון נוסף. 

ג'ודי וסרמן:

	 אני מציעה שבסעיף (ה) נוסיף את המילים: "התקנות לפי סעיף זה, יוגשו לאישור ועדת העבודה, הרווחה והבריאות תוך שישה חודשים מיום תחילתו של החוק". זאת תוספת שאנחנו דורשים שיצביעו עליה בוועדה. 

מ"מ היו"ר יאיר פרץ:

	אני מביא להצבעה את התוספת הזאת, שהציגה היועצת המשפטית של הוועדה. 

מיכאל אטלן:

	אולי לפני כן נסביר את הבקשות שלנו. 

מ"מ היו"ר יאיר פרץ:

	אני מציע שאתם תשבו עם היועצת המשפטית לגבי הבקשות האלה. 

מיכאל אטלן:

	 אנחנו נציין אותן לפרוטוקול. משרד העבודה והרווחה ומשרד המשפטים מבקשים, שאחרי המילים "יקבע כללים" נוסיף את המילים "ויכין תכניות". הכוונה היא שהתכניות אמנם יהיו בהתייעצות עם כל הגופים שמוזכרים בסעיף, אבל הן לא יהיו בגדר תקנות, כי אני לא מכיר תקנות שיש בהן תכניות. 

	דבר שני שאנחנו מבקשים – לבודד את פסקה (ה), כך שהיא לא תחול מבחינה טכנית ומבחינה משפטית, על לשכות עבודה פרטיות. לא היתה כוונה שהתיקון הזה יחול גם על לשכות עבודה פרטיות, אלא רק על שירות התעסוקה. 

שירלי אברמי:

	 אבל כתוב "הניתנים על ידי שירות התעסוקה."

מיכאל אטלן:

	כל הכללים האלה שנקבעו בתקנות והתכניות בדבר שילוב וקידום ענייניהם של אנשים עם מוגבלות בשירותים הניתנים באמצעות שירות התעסוקה, צריכים לחול על שירות התעסוקה, ולא על מתווכים פרטיים ברשיון, שהם לשכות עבודה פרטיות. 

מ"מ היו"ר יאיר פרץ:

	למה? 

דן אורנשטיין:

	זה קשור לחוק שירות התעסוקה. סעיף 42 אוסר על אפליה מכמה טעמים. הוועדה הוסיפה לסעיף הזה גם מוגבלות. כמו-כן, הוסיפו את סעיף (ה). 

	יש פרק אחר בחוק שירות התעסוקה, שמכיר בלשכות הפרטיות, בנוסף לשירות התעסוקה שהוא שירות ממלכתי. הפרק הזה גם מכיל את איסור האפליה. כמובן שאין לנו בעיה עם זה, וכאשר מדובר בתכניות לגבי שילוב בשירותים שניתנים על-ידי לשכות פרטיות, גם זה אפשרי, אבל זה בכלל לא עלה לדיון בוועדה. 

מ"מ היו"ר יאיר פרץ:

	אני מקבל את זה, אבל אני רוצה לדעת, אם נכה פונה היום ללשכה פרטית, מה דינו? 

מיכאל אטלן:

	כדי לקבל היתר, היא צריכה להוכיח שיש נגישות ללשכה. מעבר לזה, ללשכה הפרטית אסור להפלות. 

ג'ודי וסרמן:

	לאור התיקון הזה, אסור להפלות אותו בשל מוגבלותו. 

יאיר פרץ:

	 החוק הזה חל על הלשכות הפרטיות, נכון?

ג'ודי וסרמן:

	איסור הפליה חל, אבל הן לא צריכות להכין תכניות מיוחדות. 

תרצה ליבוביץ:

	צריך לבדוק מה הן התכניות האלה. מדובר על הדרכת עובדי שירות התעסוקה ועל העסקת יועצי תעסוקה לצורך קליטת עובדים עם מוגבלות. אנחנו לא רואים סיבה - -

דן אורנשטיין:

	 מהותית אין לנו ויכוח, ובאמת יכול להיות שכך צריך להיות. 

ג'ודי וסרמן:

	 זה לא עלה לדיון. 

מיכאל אטלן:

	 אני יכול להצהיר לפרוטוקול, שאנחנו נמצאים בשלבים אחרונים – ואני מדבר עכשיו על עניין של ימים - של גיבוש תזכיר לתיקון חוק שירות התעסוקה לגבי כל הפרק שנוגע ללשכות פרטיות. אמנם לא התייחסנו לזה בתזכיר, אבל יכול להיות שכן נשלב את הנושא הזה בשלב שבין התזכיר לטיוטה. 

מ"מ היו"ר יאיר פרץ:

	זה נושא חדש. 
ג'ודי וסרמן:

	זה לא נושא חדש, אבל צריך לדבר עם המציע, מאחר שהנושא הזה לא עלה לדיון, ואין החלטה האם כן להחיל אותו על לשכות פרטיות או לא להחילו. 

מיכאל אטלן:

	 נאמר בצורה ברורה - -

ג'ודי וסרמן:

- - שהתיקון יחול גם על לשכות פרטיות. לא התייחסו לזה ספציפית בתקנות.

מ"מ היו"ר יאיר פרץ:

	זה נכון לגבי איסור הפליה. 

ג'ודי וסרמן:

	 אנחנו נפנה למציע. 

תרצה ליבוביץ:

	האם התחילה היא שישה חודשים מיום הפרסום? אני מדברת על סעיף (ה).

דן אורנשטיין:

	 בסעיף (ה) התחילה היא מיידית, אבל התקנות יוגשו תוך שישה חודשים. 

תרצה ליבוביץ:

	 אם כך, בסוף סעיף (ה) יבוא: תקנות לפי סעיף קטן זה, יוגשו לאישור ועדת העבודה, הרווחה והבריאות תוך שישה חודשים מיום תחילתו של החוק. 

שירלי אברמי:

	 ומתי תחילתו של החוק? תוך שישה חודשים?

מ"מ היו"ר יאיר פרץ:

	לא, מיידית, עם הפרסום. 

שירלי אברמי:

	 אם כך, אין תחילה. 

ג'ודי וסרמן:

	 אין תחילה, אלא רק הוראה לעניין התקנות.

מ"מ היו"ר יאיר פרץ:

	אני מעלה להצבעה את התוספת לסעיף (ה). מי בעד? 

הצבעה

בעד – 1
נגד – אין
נמנעים – אין
התוספת לסעיף (ה) בהצעת-חוק שירות התעסוקה (תיקון מס' 13) (איסור אפליה בשליחת נכים לעבודה), התשס"ב-2001, התקבלה.

מ"מ היו"ר יאיר פרץ:

	תודה רבה, אני נועל את הישיבה. 

	הישיבה ננעלה בשעה 10:00 
			

 

	



	







